Verkstæðið hentar börnum á aldrinum 5 - 12 ára . Þátttaka er ókeypis . Pláss er fyrir 50 börn ásamt foreldrum og skráning fer fram á tix.is . Jörðin er dásamlegur staður að búa á en hún er í bráðri þörf fyrir hjálp frá ungum ofurhetjum . Umhverfishetjan hefur unnið hörðum höndum undanfarið og leitar nú að aðstoðarfólki og öðrum ofurhetjum til að leggja sér lið . Á verkstæðinu fá börn tækifæri til að fræðast um hin ýmsu málefni og leiðir sem þau geta nýtt sér til að hlúa betur að jörðinni . Eftir stutta fræðslu velja þau sér ofurkrafta sem þau vilja búa yfir og hanna út frá því búning . Allir fá úthlutaðar skikkjur og grímur úr efnisbútum sem annars höfðu lengt á haugunum sem þau geta skreytt í samvinnu við foreldra sína og aðstoðarfólk á staðnum . Aukin vitundarvakning meðal barna og þátttaka þeirra í umhverfisvernd er mikilvægt skref í átt að betri jörð . Greta Thunberg hefur komið á stað bylgju ungs fólks sem lætur málefni umhverfisins sig varða og minna ráðafólk á þessa brýnu betrun með aðgerðum eins og Loftslagsverkfalli . Það er því mikilvægt að börnin upplifi styrk í því að vernda náttúruna og búi sér til von um bjartari framtíð .